b'\n_START_ARTICLE_\nVasaloppet\n_START_PARAGRAPH_\nVasaloppet er et svensk turrenn i langrenn som g\xc3\xa5r mellom S\xc3\xa4len og Mora i Dalarna, en strekning p\xc3\xa5 90 km. Rennet ble f\xc3\xb8rste gang arrangert i 1922, og arrangeres fra 1948 den f\xc3\xb8rste s\xc3\xb8ndagen i mars hvert \xc3\xa5r, bortsett fra i 2015 da rennet ble flyttet til andre s\xc3\xb8ndag i mars p\xc3\xa5 grunn av Ski-VM 2015 i Falun._NEWLINE_Det har gjennom \xc3\xa5rene blitt norsk seier i herreklassen ti ganger: I 1971 ved Ole Ellefs\xc3\xa6ter, i 2004 ved Anders Aukland, i 2008 og 2013 ved broren J\xc3\xb8rgen Aukland, i 2014, 2016 og 2017 ved John Kristian Dahl, i 2015 ved Petter Eliassen, i 2018 ved Andreas Nygaard og i 2019 ved Tore Bj\xc3\xb8rseth Berdal. Norsk seier i kvinneklassen ble det i 2012 ved Vibeke Skofterud og i 2013 og 2014 ved Laila Kveli.\n_START_SECTION_\nHistorien bak navnet\n_START_PARAGRAPH_\nI 1521 var adelsmannen Gustav Eriksson p\xc3\xa5 flukt fra troppene til danskf\xc3\xb8dte Christian II, som da var konge av Sverige og de andre landene i Kalmarunionen. En stor del av den svenske adelen var i opposisjon til kong Christian II, som de hadde gitt tilnavnet Kristian tyrann. Gustav, som i lang tid hadde opponert mot danskekongen, ble fengslet og satt i fangenskap i K\xc3\xb8benhavn. I et fors\xc3\xb8k p\xc3\xa5 \xc3\xa5 stanse opposisjonen inviterte Christian II det svenske aristokratiet til en forsoningsfest i Stockholm. Under denne festen ble alle gjestene massakrert, inkludert Gustavs foreldre. Denne hendelsen er kjent som det stockholmske blodbadet. _NEWLINE_Rett f\xc3\xb8r selve blodbadet klarte Gustav \xc3\xa5 flykte fra fangenskapet, og han kom seg i land litt syd for Kalmar. Han fors\xc3\xb8kte \xc3\xa5 samle styrker mot danskekongen, men til ingen nytte. Flukten f\xc3\xb8rte han gjennom Dalarna. Befolkningen i Dalarna var kjent som noen hardf\xc3\xb8re mennesker, og dette var Gustavs siste mulighet til oppr\xc3\xb8r. I Dalarna fikk han god beskyttelse mot kong Christians soldater. Ved Mora kirke fors\xc3\xb8kte han \xc3\xa5 overtale folk til \xc3\xa5 gj\xc3\xb8re oppr\xc3\xb8r mot kongen, men til ingen nytte (her heller). P\xc3\xa5 ski dro han da videre mot Norge, frem til han ble tatt igjen av to skil\xc3\xb8pere i S\xc3\xa4len. Mennene kom fra Mora. Historien om blodbadet hadde n\xc3\xa5dd Dalarna, og mennene kunne fortelle at befolkningen i Mora hadde endret mening, og \xc3\xb8nsket at Gustav skulle lede oppr\xc3\xb8ret mot danskekongen. _NEWLINE_To og et halvt \xc3\xa5r etter, den 6. juni\xc2\xa01523, ble Gustav Eriksson kronet til konge av Sverige, etter \xc3\xa5 ha sl\xc3\xa5tt danske kong Christian og oppl\xc3\xb8st Kalmarunionen. I ettertid er Gustav Eriksson kjent som Gustav Vasa.\n_START_SECTION_\nVasaloppets historie\n_START_PARAGRAPH_\nVasaloppet arrangeres til minne om denne flukten til Gustav Vasa i januar 1521. L\xc3\xb8pet ble etablert etter en id\xc3\xa9 av Anders Pers. _NEWLINE_Den 19. mars\xc2\xa01922 flagget John Westling avg\xc3\xa5rde de f\xc3\xb8rste l\xc3\xb8perne. Det var 116 menn som klokken 06.04 la ut fra Olnispag\xc3\xa5rden p\xc3\xa5 vestsiden av elven i S\xc3\xa4len, og 112 av deltakerne fullf\xc3\xb8rte l\xc3\xb8pet. Vinneren dette \xc3\xa5ret ble Ernst Alm fra IFK Norsj\xc3\xb6 p\xc3\xa5 tiden 7.32.49. Han var 22 \xc3\xa5r og er fremdeles (per 2015) den yngste vinneren av Vasaloppet. Over 15\xc2\xa0000 menn og kvinner stiller hvert \xc3\xa5r til start i S\xc3\xa4len._NEWLINE_Den f\xc3\xb8rste kvinne som deltok i Vasaloppet var Margit Nordin, som i 1923 fullf\xc3\xb8rte l\xc3\xb8pet p\xc3\xa5 10.09.42. \xc3\x85ret etter ble det vedtatt \xc3\xa5 forby kvinner i l\xc3\xb8pet. Dette forbudet tok slutt i 1981, etter at en kvinne utkledd som mann ble intervjuet p\xc3\xa5 TV og avsl\xc3\xb8rt i 1980. 4. mars 2012 ble Vibeke Skofterud f\xc3\xb8rste norske vinner i kvinneklassen p\xc3\xa5 rekordtiden 4.08.24._NEWLINE_Den raskeste tiden oppn\xc3\xa5dde J\xc3\xb6rgen Brink i 2012, da han gikk de 90 km p\xc3\xa5 3.38.41._NEWLINE_Liste over vinnere i Vasaloppet\n_START_SECTION_\nVinnere og historiske vinnertider\n_START_PARAGRAPH_\nVinnertiden avhenger i stor grad av v\xc3\xa6ret. Utviklingen av ski og skism\xc3\xb8ring har imidlertid minsket svingninger i vinnertiden som f\xc3\xb8lge av v\xc3\xa6ret. Bedre ski, sm\xc3\xb8reteknikker og sporkvalitet viser at middeltiden til l\xc3\xb8perne har g\xc3\xa5tt ned hvert ti\xc3\xa5r som Vasaloppet er arrangert.'